ทีเอ็มบีชูซัพพลายเชน ดันยอดขายบุญรอด
ทหารไทยชูบุญรอด ใช้บริการซัพพลายเชน ดันส่วนแบ่งตลาดในประเทศเพิ่ม
27 มิ.ย. 2558

ทหารไทยชูบุญรอด ใช้บริการซัพพลายเชน ดันส่วนแบ่งตลาดในประเทศเพิ่ม
นายปิติ ตัณฑเกษม ประธานเจ้าหน้าที่บริหารลูกค้าธุรกิจ ธนาคารทหารไทย เปิดเผยว่า กลยุทธ์การเพิ่มประสิทธิภาพตลอดห่วงโซ่ธุรกิจ (ซัพพลายเชน) สำหรับลูกค้ารายใหญ่ของธนาคาร โดยเฉพาะบริษัท บุญรอดบริวเวอรี่ ที่ทำงานร่วมกันตั้งแต่ปี 2553 เพื่อเพิ่มประสิทธิภาพให้ลูกค้าบุญรอดในระดับยี่ปั๊ว สามารถลดต้นทุนการโอนเงินข้ามเขตที่แต่ละปีสูญไปกว่า 2 แสนบาท จากการใช้ระบบเงินสดและเช็ค และต้นทุนอื่นๆ
นอกจากนี้ ธนาคารได้สนับสนุนวงเงินเพื่อพัฒนาระบบอิเล็กทรอนิกส์เพื่อลดต้นทุนให้บริษัท ปตท. และปูนซิเมนต์ไทยอีกด้วย 
นายจุตินันท์ ภิรมย์ภักดี กรรมการรองกรรมการผู้จัดการใหญ่ บริษัท บุญรอดบริวเวอรี่ กล่าวว่า ธนาคารทหารไทยเสนอสิ่งที่ตอบโจทย์บริษัท ที่มีธุรกิจเกี่ยวเนื่องในห่วงโซ่จำนวนมาก โดยการเพิ่มประสิทธิภาพดังกล่าวทำให้บริษัท บุญรอดฯ เพิ่มส่วนแบ่งตลาดยอดขายในประเทศจาก 50% เป็น 71% ภายใน 8 ปี โดยวงจรหมุนเวียนเงินสดของยี่ปั๊วและซาปั๊วคิดเป็น 30% ของยอดขาย 1.6-1.8 แสนล้านบาท/ปี โดยมีลูกค้ายี่ปั๊วเข้าโครงการประมาณ 70% ของทั้งหมดที่มี 250 ราย แต่ซาปั๊วยังเข้าร่วมไม่มาก